Adsefydlu Preswyl - Cyngor Sir Benfro
Camddefnyddio sylweddau, alcohol a chyffuriau eraill
Adsefydlu Preswyl
1. Camddefnyddio sylweddau, alcohol a chyffuriau eraill
2. Gofal Cymdeithasol I Oedolion Tîm Camddefnyddio Sylweddau: Asesiad Gofal Cymdeithasol
3. Adsefydlu Preswyl
Page Menu Camddefnyddio sylweddau, alcohol a chyffuriau eraill Gofal Cymdeithasol I Oedolion Tîm Camddefnyddio Sylweddau: Asesiad Gofal Cymdeithasol Adsefydlu Preswyl
Ystyried cyfnod o adsefydlu preswyl
Nod Gwasanaeth Camddefnyddio Sylweddau Gofal Oedolion, Cyngor Sir Penfro yw:
Helpu unigolion sy'n cael anawsterau oherwydd eu defnydd o alcohol a chyffuriau eraill drwy brynu a darparu ymyriadau yn y gymuned.
Helpu drwy gydweithio â sefydliadau statudol, trydydd sector a phreifat.
Cydnabod, ar adegau, y bydd angen triniaeth breswyl fel rhan o gynlluniau cyffredinol i hybu annibyniaeth.
Os neilltuwyd gweithiwr i chi eisoes gyda Gwasanaeth Cyffuriau ac Alcohol Dyfed (GCAD) neu Dîm Cyffuriau ac Alcohol Cymunedol Sir Benfro (CDAT), gallwch ofyn iddynt drefnu i weithiwr cymdeithasol gwrdd â chi i fynd drwy'r broses asesu, cymhwysedd, strwythur, gweithgarwch a thriniaeth a'r trefniadau cyllido ar gyfer adsefydlu preswyl. Mae llawer o'r wybodaeth hon i'w gweld yn y daflen hon.
Os nad ydych yn cael cymorth gan wasanaethau cyffuriau ac alcohol ar hyn o bryd, eich cam cyntaf yw cysylltu â GCAD ar 03303 639997 a gofyn am asesiad cychwynnol a gynigir fel arfer o fewn deg diwrnod gwaith. Gallwch hefyd alw heibio Llawr Cyntaf, Allied House, Rhes Ebenezer, Hwlffordd, SA61 2JP, ddydd Llun i ddydd Gwener 9am – 4pm a gofyn am asesiad.
Mae fideo byr sy'n cynnwys profiadau eraill sydd wedi cwblhau cyfnod o adsefydlu preswyl o'r blaen, a all eich helpu i benderfynu ai dyma'r hyn sydd ei eisiau arnoch.
Os ydych wedi penderfynu bod angen cyfnod o adsefydlu preswyl arnoch, cynigir asesiad i chi gyda gweithiwr cymdeithasol. Cewch daflen wybodaeth a fydd yn egluro mwy am y broses hon.
Bydd yr asesiad hwn yn ystyried a argymhellir cyfnod o adsefydlu preswyl fel rhan o gynllun ehangach i'ch helpu i gyflawni canlyniadau y cytunwyd arnynt gyda chi.
Byddwch yn ymrwymo i beidio ag yfed alcohol na defnyddio cyffuriau eraill am gyfnod hir.
Ystyrir ei bod yn annhebygol y gwnewch gyflawni'r canlyniadau y cytunwyd arnynt gyda chi heb gyfnod o adsefydlu preswyl a/neu y bydd yn anniogel i chi fod yn y gymuned wrth i chi gael therapi.
Byddwch wedi cael asesiad mewn canolfan adsefydlu preswyl gyda'ch gweithiwr cymdeithasol a bydd lleoliad wedi ei gynnig I chi.
Byddwch wedi dangos y gallu i gymryd rhan mewn gwaith therapy grŵp, a byddwch wedi cwblhau'r Grŵp Sylfaen seicogymdeithasol pedair wythnos o hyd o leiaf.
Byddwch yn cwblhau unrhyw broses ddadwenwyno o ran alcohol cyn cychwyn y lleoliad.
Byddwch wedi cwblhau unrhyw raglen ddiddyfnu o ran opiadau neu benzodiazepines sy'n angenrheidiol cyn cychwyn y lleoliad.
Bydd gennych gyfeiriad y gallwch ddychwelyd iddo ar ôl cwblhau'r lleoliad, neu os daw'r lleoliad i ben mewn unrhyw ffordd annisgwyl.
Byddwch wedi cwblhau asesiad ariannol gyda'ch gweithiwr cymdeithasol cyn cychwyn y lleoliad a bydd gennych gynlluniau talu ar waith ar gyfer unrhyw ddyledion a allai fod gennych.
Ni fydd gennych unrhyw gyhuddiadau troseddol heb eu datrys.
Mae Cyngor Sir Penfro yn comisiynu Brynawel House ger Pen-y-bont ar Ogwr i ddarparu gwasanaeth adsefydlu preswyl.
Brynawel yw'r lleoliad adsefydlu preswyl agosaf at Sir Benfro ac mae ganddo hanes profedig o ddarparu triniaeth o ansawdd uchel.
Darparwyd y wybodaeth ganlynol gan Brynawel ar gyfer y daflen wybodaeth hon:
Mae Brynawel yn sefydliad seciwlar, sy'n golygu nad yw'n seiliedig ar gredoau crefyddol nac ysbrydol, ond mae'n cyflawni ymyriadau ar sail tystiolaeth megis Therapi Ymddygiad Gwybyddol a Therapi Ymddygiad Dialectig sy'n rhan o raglan driniaeth breswyl 16 wythnos o hyd.
Ffocws y rhaglen yw gwaith grŵp, ond cynigir o leiaf un sesiwn yr wythnos gyda therapydd neilltuedig i bob unigolyn.
Rydym hefyd yn cynnig gwasanaeth cwnsela i deuluoedd os oes angen.
Mae Brynawel hefyd yn cynnig rhaglen o therapïau amgen fel ioga, celf a gweithgareddau yn yr awyr agored, gan gynnwys cerdded, dringo dan do a garddio. Ar y safle, mae campfa fach â chyfarpar da, ond trefnir ymweliadau rheolaidd â chanolfan hamdden leol, lle y gall unigolion nofio a chwarae badminton.
Neilltuir gweithiwr allweddol i bob unigolyn a chyfaill a fydd wrth law bob amser i helpu gyda phroblemau a all godi mewn perthynas â threfn y cartref, amseroedd grŵp, budd-daliadau ac ati.
Yn wahanol i sefydliadau adsefydlu eraill, rydym yn caniatáu i unigolion ddod â'u ffonau a'u gliniaduron gyda nhw ac rydym yn annog ymweliadau gan aelodau o'r teulu a ffrindiau a fydd yn ddylanwad cadarnhaol ar adferiad rhywun.
Dewisiadau amgen yn lle Brynawel
Mae'n bosibl na fyddwch chi a/neu eich gweithiwr cymdeithasol o'r farn bod Brynawel yn lleoliad addas, a hynny am resymau gwahanol. Os felly, dylid ystyried dewisiadau amgen.
Gall y rhesymau dros wneud hyn gynnwys y rhai canlynol :
Lleoliad mam a'i babi.
Cysylltiadau cryf ag ardal arall.
Angen triniaeth deuddeg cam.
Angen cymuned seiliedig ar ffydd.
Cychwyn eich lleoliad
Unwaith y bydd lleoliad wedi ei gynnig i chi mewn canolfan adsefydlu preswyl, trefnir dyddiad derbyn i chi a fydd wedi ei gydlynu ag adeg cwblhau unrhyw baratoad
angenrheidiol, gan gynnwys:
Cwblhau'r Grŵp sylfaen seicogymdeithasol pedair wythnos o hyd.
Cwblhau unrhyw raglen ddadwenwyno angenrheidiol o ran alcohol.
Cwblhau unrhyw raglen ddiddyfnu o ran opiadau neu benzodiazepines.
Cwblhau asesiad ariannol a sicrhau bod cynlluniau talu ar waith ar gyfer unrhyw ddyledion a allai fod gennych.
Cadarnhad o'r cyfeiriad y byddwch yn dychwelyd iddo.
Unrhyw beth arall y cytunwyd arno rhyngoch chi a'ch gweithiwr cymdeithasol, y credir y bydd yn tarfu arnoch ac yn eich atal rhag cael budd o'r driniaeth breswyl.
Cewch gefnogaeth i gyrraedd y lleoliad gan weithiwr cymdeithasol a neilltuir i chi, os nad oes un gennych eisoes, oni fyddai'n well gennych wneud trefniadau gyda theulu neu ffrindiau.
Mae cyllid ar gyfer adsefydlu preswyl yn seiliedig ar brawf modd, a chyfrifir hyn drwy asesiad ariannol a gwblheir gyda'ch gweithiwr cymdeithasol.
Yn gyffredinol, bydd gennych hawl i lwfans personol o £29.50/wythnos a bydd gweddill eich incwm yn cyfrannu at eich lleoliad.
Gellir cytuno ar gostau eraill rhyngoch chi a'ch gweithiwr cymdeithasol megis taliad atodol tuag at rent, ad-dalu dyledion a chostau gofal plant neu daliadau cynhaliaeth plant.
Bydd gofyn i chi ddarparu dogfennau i gadarnhau eich incwm ac unrhyw dreuliau yr hoffech iddynt gael eu hystyried.
Os ydych yn derbyn unrhyw fudd-daliadau gwladol, mae'n ofynnol i chi yn ôl y gyfraith i hysbysu'r asiantaeth budd-daliadau am unrhyw newid mewn amgylchiadau, a fyddai'n cynnwys cyfnod o adsefydlu preswyl.
Bydd eich gweithiwr cymdeithasol yn rhoi ffigur bras i chi fel y gallwch ddechrau gwneud taliadau yn y lleoliad o'r wythnos gyntaf ymlaen, gan y bydd yn cymryd peth amser i'r adran gyllid roi ffigur pendant i chi.
Efallai y bydd eich amgylchiadau ariannol yn caniatáu i chi hunanariannu eich lleoliad, ond nid yw hyn yn eich eithrio rhag cael asesiad gwaith cymdeithasol na chymorth o ran manteisio ar gyfnod o adsefydlu preswyl ac ôl-ofal priodol.
Meddyginiaeth a ragnodir
Wrth gwrs, byddwch yn gallu parhau i gael unrhyw feddyginiaeth a ragnodir i chi am eich iechyd corfforol drwy gydol y lleoliad.
Ni chewch bresgripsiwn ar gyfer unrhyw opiadau na benzodiazepines yn ystod y lleoliad nac unrhyw feddyginiaeth arall rydych yn ei chymryd fel rhan o'ch ymddygiad o ran defnyddio cyffuriau, megis pregabalin.
Byddwch yn gallu parhau i gael meddyginiaeth seiciatrig, ond os yw'r feddyginiaeth yn cael effaith dawelu arnoch, gellir gofyn i'r seiciatrydd neu'r meddyg am ragor o gyngor, er mwyn gweld a yw therapi siarad yn addas i chi.
Adolygu ac Ôl-ofal
Trefnir adolygiad i chi mewn lleoliad ar ddiwedd eich pedair wythnos gyntaf neu oddeutu'r adeg honno.
Ffocws yr adolygiad hwn yw sicrhau eich bod wedi setlo a'ch bod yn ymgysylltu â'r strwythur, y driniaeth a'r gweithgarwch a gynigir i chi.
Bydd eich gweithiwr cymdeithasol a'r therapydd yn y lleoliad yn cwrdd â chi ar gyfer yr adolygiad hwn.
Bydd angen i chi fod yn ymwybodol bod parhau i roi cyllid yn dibynnu ar eich ymroddiad llawn.
Cynhelir adolygiad pellach hanner ffordd drwy eich lleoliad, neu oddeutu'r adeg honno.
Yn yr adolygiad hwn caiff eich cynllun ôl-ofal ei ystyried ac, yn ogystal â'ch gweithiwr cymdeithasol a'ch therapydd yn y lleoliad, gwahoddir y rhai a fydd yn eich helpu gyda'ch ôl-ofal megis gweithiwr cymorth a gweithiwr adfer i fod yn bresennol.
Gallwch wahodd eich teulu a/neu eich ffrindiau i'ch adolygiadau.
Bydd eich cynllun ôl-ofal yn cynnwys:
Atal ail bwl o salwch un i un
Grŵp Symud Ymlaen yn Fy Adferiad
Gweithgarwch Hamdden/Dysgu/Hyfforddiant/Cyflogaeth
Yn ystod ychydig wythnosau olaf eich lleoliad byddwch yn raddol yn dychwelyd i'r gymuned, gan ddefnyddio trafnidiaeth gyhoeddus I deithio rhwng eich cartref a'r lleoliad.
Caiff hyn ei ariannu i chi os na fydd y modd ariannol gennych i'w ariannu eich hun.
Argymhellir y dylech ddod â rhywfaint o'ch eiddo gyda chi yn ystod pob ymweliad â'ch cartref fel y gallwch ymdopi ag unrhyw beth sy'n weddill ar y diwrnod y byddwch yn cwblhau'r lleoliad.
Trefnir adolygiad pellach i chi o fewn pythefnos ar ôl i chi ddychwelyd i'r gymuned, a gwahoddir y rhai sy'n ymwneud â'ch ôl-ofal i fod yn bresennol.
Llety â ChymorthNorthgate House
Bydd eich gweithiwr cymdeithasol yn trafod Northgate House â chi ac, os bydd hynny'n briodol, bydd yn trefnu I chi ymweld â'r lle cyn i chi gychwyn y lleoliad.
Os dymunwch, gallwch wneud cais i symud i Northgate House hanner ffordd drwy eich lleoliad.
Mae Northgate House yn gynllun tai â chymorth Adferiad mewn lleoliad canolog yn Hwlffordd, a gall y cynllun gefnogi hyd at bedwar tenant sydd wedi cwblhau triniaeth ar gyfer camddefnyddio alcohol a/neu gyffuriau eraill.
Mae Northgate House yn gam tuag at fyw yn annibynnol, ac yn gyfle i feithrin sgiliau byw o ddydd i ddydd a chael budd-daliadau, addysg, hyfforddiant a chyflogaeth. Gall y staff yn Northgate House eich helpu i gyllidebu, cael gafael ar wasanaethau a'ch helpu i symud ymlaen pan ddaw'r adeg iawn i chi wneud hynny.
Gallwch gael y cymorth hwn yn Northgate House am hyd at ddwy flynedd a gellir cynnig cymorth pellach I chi drwy ein gwasanaeth cymorth fel y bo'r angen pan fyddwch wedi gadael Northgate House.
Er mwyn bod yn gymwys i gael lle yn Northgate House, byddwch wedi gorfod cwblhau triniaeth o ran camddefnyddio alcohol/a neu gyffuriau eraill ac yn ymrwymedig i ddatblygu a chynnal ffordd o fyw heb gyffuriau ac alcohol, a bod yn barod i gymryd rhan mewn cynllun cymorth personol.